b'\n_START_ARTICLE_\nJumala\n_START_SECTION_\nJumalak\xc3\xa4sitykset\n_START_PARAGRAPH_\nTeismi eli jumalausko on k\xc3\xa4sitys, jonka mukaan on olemassa persoonallinen, vaikuttava Jumala tai jumalia. Polyteismi eli monijumalaisuus on k\xc3\xa4sitys, jonka mukaan jumalia on useita. Monoteismiin eli yksijumalaisuuden mukaan on vain yksi Jumala. Deismi on k\xc3\xa4sitys, jonka mukaan Jumala ei kaikkeuden luotuaan ole puuttunut sen kehitykseen tai k\xc3\xa4sitys jonka mukaan Jumala on kaiken alkusyy. Panteismi eli kaikkijumalaisuus samastaa Jumalan kaikkeuden kanssa._NEWLINE_Sana ateismi viittaa n\xc3\xa4kemyksiin, joiden mukaan Jumalaa tai jumalia ei ole olemassa tai k\xc3\xa4sityksiin, joista puuttuu k\xc3\xa4sitys jonkin jumalan olemassaolosta tai siihen, ettei katso Jumalan olemassaolon puolesta olevan vakuuttavaa n\xc3\xa4ytt\xc3\xb6\xc3\xa4. Ateismi jaetaan toisinaan negatiiviseksi ja positiiviseksi ateismiksi, joista ensimm\xc3\xa4inen katsoo, ettei ole olemassa mit\xc3\xa4\xc3\xa4n vakuuttavaa evidenssi\xc3\xa4 Jumalan olemassaolon puolesta, miss\xc3\xa4 j\xc3\xa4lkimm\xc3\xa4isen mukaan on olemassa evidenssi\xc3\xa4 Jumalan olemassaolon olettamusta vastaan. Agnostisismiksi kutsutaan n\xc3\xa4kemyksi\xc3\xa4, joiden kannattajat ovat tavalla tai toisella tiedollisesti ep\xc3\xa4varmoja sen suhteen, onko Jumala olemassa vai;._NEWLINE_Kirkon tutkimuskeskuksen vuonna 2011 teett\xc3\xa4m\xc3\xa4n tutkimuksen mukaan suomalaisista 27\xc2\xa0% uskoi kristinuskon Jumalaan. 23\xc2\xa0% suomalaisista uskoi Jumalaan jotenkin muuten kuin luterilainen kirkko opettaa. 17\xc2\xa0% oli uskostaan ep\xc3\xa4varmoja ja 7\xc2\xa0% ep\xc3\xa4ili Jumalan olemassaoloa. 21\xc2\xa0% ei uskonut Jumalan olemassaoloon. Usko jumalaan v\xc3\xa4henee mit\xc3\xa4 nuoremmista sukupolvista on kyse. 15\xe2\x80\x9329-vuotiaiden sukupolvesta kristinuskon jumalaan uskoi en\xc3\xa4\xc3\xa4 15 prosenttia ja 34 prosenttia ei usko jumalaan ollenkaan.\n_START_SECTION_\nJumala ja pahuus\n_START_PARAGRAPH_\nSek\xc3\xa4 kristillisess\xc3\xa4 teologiassa ett\xc3\xa4 uskontokritiikiss\xc3\xa4 kristinuskon Jumalan k\xc3\xa4skyt ja teot ovat olleet t\xc3\xa4rkeit\xc3\xa4 keskustelun aiheita. Monien tutkijoiden n\xc3\xa4kemyksen mukaan Jumala oli juutalaisessa uskonnossa aluksi sek\xc3\xa4 hyv\xc3\xa4n ett\xc3\xa4 pahan l\xc3\xa4hde ennen kuin Saatana omaksuttiin juutalaisuuteen persialaisten uskontojen kautta. Vanhan testamentin vanhimmissa kirjoituksissa Saatanaa ei mainita. Saatanan tultua mukaan Jumalalle j\xc3\xa4iv\xc3\xa4t hyv\xc3\xa4t teot ja Saatana sai jonkinlaisen syytt\xc3\xa4j\xc3\xa4n ja my\xc3\xb6hemmin \xe2\x80\x9dpaholaisen\xe2\x80\x9d, roolin.\n_START_SECTION_\nVanha Testamentti\n_START_PARAGRAPH_\nVanhassa testamentissa Jumala kuvataan sek\xc3\xa4 rakkaudellisena ja anteeksiantavaisena Luojana. Kaikkeuden tekij\xc3\xa4n\xc3\xa4 h\xc3\xa4nell\xc3\xa4 on kuitenkin oikeus sanoa, mik\xc3\xa4 on oikein ja mik\xc3\xa4 v\xc3\xa4\xc3\xa4rin ja m\xc3\xa4\xc3\xa4r\xc3\xa4t\xc3\xa4 rangaistukset niille, jotka eiv\xc3\xa4t tottele h\xc3\xa4nt\xc3\xa4. _NEWLINE_Heti Vanhan testamentin alussa kuvaillaan Jumalan luomistekoja. Jumala teki kaiken rakkaudesta ihmisi\xc3\xa4 kohtaan. H\xc3\xa4n loi maapallon kauniiksi kodiksi ihmisperheelle ja maapallolla on kyky tarjota ihmisille monipuolista ja hyv\xc3\xa4\xc3\xa4 ravintoa. Luodessaan ihmiset Jumala antoi heille kykyj\xc3\xa4 ja aisteja, joiden avulla ihmiset voivat nauttia el\xc3\xa4m\xc3\xa4st\xc3\xa4\xc3\xa4n. Ensimm\xc3\xa4iset ihmiset Aadamin ja Eevan Jumala loi kauniiseen puutarhaan. Jumala antoi heille t\xc3\xa4ydellisen terveyden ja mahdollisuuden ikuiseen el\xc3\xa4m\xc3\xa4\xc3\xa4n. Aadam ja Eeva menettiv\xc3\xa4t ikuisen el\xc3\xa4m\xc3\xa4n, kun he rikkoivat Jumalan selv\xc3\xa4\xc3\xa4 k\xc3\xa4sky\xc3\xa4. Jumala h\xc3\xa4\xc3\xa4ti Aadamin ja Eevan paratiisista, mutta teki heille viel\xc3\xa4 sopivat vaatteet 1 Moos. 3:21._NEWLINE_Jumalan persoonallisuuden piirteit\xc3\xa4 voidaan erityisesti havaita siin\xc3\xa4, miten h\xc3\xa4n toimi Israelin kansan suhteen. Jumala antoi Israelille lain, joka suojeli israelilaisia sairauksilta , auttoi heit\xc3\xa4 toimimaan Jumalan tahdon mukaisesti ja antoi s\xc3\xa4\xc3\xa4nn\xc3\xb6t yhteiskunnallista el\xc3\xa4m\xc3\xa4\xc3\xa4 varten. Joistakin rikoksista oli rangaistuksena kuolemantuomio, esimerkiksi aviorikoksesta. Lait oli kuitenkin annettu ihmisi\xc3\xa4, ei Jumalaa varten, siksi Jumala saattoi joissakin tilanteissa antaa erilaisen tuomion. Jumala antoi anteeksi katuville. Esimerkiksi kuningas Manassen tapaus osoittaa miten Jumala on anteeksiantavainen. Kuningas Manasse palvoi v\xc3\xa4\xc3\xa4ri\xc3\xa4 jumalia ja tappoi viattomia ihmisi\xc3\xa4. N\xc3\xa4m\xc3\xa4 olivat rikoksia, joista oli seurauksena kuolemanrangaistus. Manassen jouduttua vaikeuksiin, h\xc3\xa4n katui, n\xc3\xb6yrtyi ja rukoili Jumalaa. Jumala kuuli h\xc3\xa4nen pyynt\xc3\xb6ns\xc3\xa4, antoi anteeksi ja palautti h\xc3\xa4net kuninkaaksi Jerusalemiin. Jumalan k\xc3\xa4yt\xc3\xb6ksess\xc3\xa4 on my\xc3\xb6s julmia piirteit\xc3\xa4 h\xc3\xa4nen rangaistessaan Egyptil\xc3\xa4isi\xc3\xa4 tappamalla heid\xc3\xa4n esikoislapsensa. Jumala my\xc3\xb6s janoaa uhriverta anteeksiannon saavuttamiseksi._NEWLINE_Kristinuskon ja juutalaisuuden Jumalasta puhuttaessa my\xc3\xb6hempin\xc3\xa4 aikoina ovat her\xc3\xa4tt\xc3\xa4neet keskustelua kansanmurhat, joita Jumala laittaa israelilaiset tekem\xc3\xa4\xc3\xa4n Vanhan testamentin sivuilla. Useimmat n\xc3\xa4ist\xc3\xa4 liittyv\xc3\xa4t luvatun maan valloittamiseen Joosuan kirjassa. Monista kaupungeista tapetaan kaikki asukkaat Jumalan k\xc3\xa4skyst\xc3\xa4. Esimerkkin\xc3\xa4 seuraavat jakeet:_NEWLINE__NEWLINE_\xc2\xbbHerra oli kovettanut vihollisten syd\xc3\xa4met ja saanut heid\xc3\xa4t k\xc3\xa4ym\xc3\xa4\xc3\xa4n sotaa Israelia vastaan, jotta heid\xc3\xa4t voitaisiin julistaa Herralle kuuluvaksi uhriksi ja s\xc3\xa4\xc3\xa4lim\xc3\xa4tt\xc3\xa4 tuhota sen k\xc3\xa4skyn mukaisesti, jonka Herra oli antanut Moosekselle.\xc2\xbb _NEWLINE__NEWLINE_\xc2\xbbKun israelilaiset olivat autiomaassa kaupungin ulkopuolella ly\xc3\xb6neet Ain miehet, jotka olivat seuranneet heid\xc3\xa4n kannoillaan, ja n\xc3\xa4m\xc3\xa4 oli surmattu viimeiseen mieheen, israelilaisten sotajoukko palasi Aihin, ja loputkin kaupungin asukkaat surmattiin. Tuona p\xc3\xa4iv\xc3\xa4n\xc3\xa4 saivat surmansa kaikki Ain asukkaat, kaksitoistatuhatta miest\xc3\xa4 ja naista. Joosua piti tapparansa kohotettuna eik\xc3\xa4 antanut k\xc3\xa4tens\xc3\xa4 vaipua, ennen kuin israelilaiset olivat tuhonneet Ain asukkaat, jotka oli julistettu Herralle kuuluvaksi uhriksi. Karja ja muu omaisuus otettiin kuitenkin ry\xc3\xb6st\xc3\xb6saaliiksi. Israelilaiset noudattivat kaikessa k\xc3\xa4sky\xc3\xa4, jonka Herra oli Joosualle antanut.\xc2\xbb _NEWLINE_Jumalalla oli syyns\xc3\xa4 h\xc3\xa4vitt\xc3\xa4\xc3\xa4 kanaanilaiset. H\xc3\xa4n oli k\xc3\xa4rsiv\xc3\xa4llisesti katsellut 400 vuoden ajan kanaanilaisten v\xc3\xa4\xc3\xa4r\xc3\xa4\xc3\xa4 toimintaa ja antanut heille aikaa muuttaa toimintaansa. Kanaan oli t\xc3\xa4ynn\xc3\xa4 ep\xc3\xa4jumalanpalvelusta, moraalittomuutta ja verenvuodatusta. Kanaanilainen uskonto oli alhaista ja rappeutunutta, heid\xc3\xa4n pyh\xc3\xa4t paalunsa olivat ilmeisesti fallossymboleita, ja moniin heid\xc3\xa4n uhrikukkulariitteihins\xc3\xa4 liittyi t\xc3\xb6rke\xc3\xa4\xc3\xa4 irstailua ja turmelusta. Insesti, homoseksualismi ja el\xc3\xa4imeen sekaantuminen olivat yleist\xc3\xa4. Taikuus, loitsiminen, spiritismi ja lasten uhraaminen polttamalla kuuluivat my\xc3\xb6s kanaanilaisten tapoihin. Asera ja Anat olivat kanaanilaisten jumalattaria. Ne kuvataan er\xc3\xa4\xc3\xa4ss\xc3\xa4 egyptil\xc3\xa4isess\xc3\xa4 tekstiss\xc3\xa4 sek\xc3\xa4 \xc3\xa4itijumalattariksi ett\xc3\xa4 pyhiksi prostituoiduiksi, jotka paradoksaalisesti ovat ikuisia neitsyit\xc3\xa4 (kirjaimellisesti \xe2\x80\x9dsuuria jumalattaria, jotka tulevat raskaaksi, mutta eiv\xc3\xa4t synnyt\xc3\xa4\xe2\x80\x9d). Ilmeisesti heid\xc3\xa4n palvontaansa liittyiv\xc3\xa4t aina temppeliprostituoitujen palvelukset. N\xc3\xa4m\xc3\xa4 jumalattaret vertauskuvasivat sukupuolisen himon lis\xc3\xa4ksi sadistista v\xc3\xa4kivaltaa ja sodank\xc3\xa4ynti\xc3\xa4. Er\xc3\xa4\xc3\xa4ss\xc3\xa4 Ugaritista l\xc3\xb6ydetyss\xc3\xa4 Baal-eepoksessa kuvaillaankin, kuinka Anat-jumalatar panee toimeen joukkoteurastuksen ja koristautuu sitten ripustamalla itseens\xc3\xa4 uhriensa p\xc3\xa4it\xc3\xa4 sek\xc3\xa4 kiinnitt\xc3\xa4m\xc3\xa4ll\xc3\xa4 n\xc3\xa4iden k\xc3\xa4si\xc3\xa4 vy\xc3\xb6h\xc3\xb6ns\xc3\xa4, samalla kun h\xc3\xa4n kahlaa riemuissaan heid\xc3\xa4n veress\xc3\xa4\xc3\xa4n. _NEWLINE_Merrill F. Unger kertoo: \xe2\x80\x9dPalestiinassa tehdyiss\xc3\xa4 kaivauksissa on l\xc3\xb6ydetty tuhkakasoja ja pienokaisten luurankojen j\xc3\xa4\xc3\xa4nn\xc3\xb6ksi\xc3\xa4 pakana-alttarien ymp\xc3\xa4rill\xc3\xa4 olleilta hautausmailta, mik\xc3\xa4 osoittaa, ett\xc3\xa4 t\xc3\xa4t\xc3\xa4 julmaa inhottavuutta harjoitettiin laajalti.\xe2\x80\x9d Halley\xe2\x80\x99s Bible Handbook (s. 161) sanoo: \xe2\x80\x9dKanaanilaiset palvoivat antautumalla moraalittomiin nautintoihin jumaliensa edess\xc3\xa4 \xe2\x80\x93 mik\xc3\xa4 heill\xc3\xa4 oli uskonnollinen rituaali \xe2\x80\x93 ja sitten murhaamalla esikoislapsensa uhriksi n\xc3\xa4ille samoille jumalille. \xe2\x80\x93 Baalin ja Astoretin profeetat olivat virallisia pikkulasten murhaajia.\xe2\x80\x9d \xe2\x80\x9dToinen p\xc3\xb6yristytt\xc3\xa4v\xc3\xa4 tapa olivat niin sanotut \xe2\x80\x99perustusuhrit\xe2\x80\x99. Kun oli m\xc3\xa4\xc3\xa4r\xc3\xa4 rakentaa talo, uhrattiin lapsi, ja sen ruumis muurattiin sein\xc3\xa4\xc3\xa4n.\xe2\x80\x9d N\xc3\xa4ytt\xc3\xa4\xc3\xa4 silt\xc3\xa4, ett\xc3\xa4 Kanaanin maa oli suuressa m\xc3\xa4\xc3\xa4rin tullut er\xc3\xa4\xc3\xa4nlaiseksi Sodomaksi ja Gomorraksi kansallisessa mitassa. \xe2\x80\x93 Oliko n\xc3\xa4in inhottavan saastaisella ja raa\xe2\x80\x99alla kulttuurilla en\xc3\xa4\xc3\xa4 mit\xc3\xa4\xc3\xa4n oikeutta olla olemassa?\xe2\x80\x9d_NEWLINE_Jumalalla oli Luojana oikeus h\xc3\xa4vitt\xc3\xa4\xc3\xa4 kanaanilaiset maasta. Huomionarvoista on, ettei Jumala tuhonnut kaikkia kanaanilaisia. Monet kanaanilaiset tekiv\xc3\xa4t rauhan Israelin kanssa ja s\xc3\xa4ilyttiv\xc3\xa4t el\xc3\xa4m\xc3\xa4ns\xc3\xa4. Yksi oli kanaanilainen portto Rahab, josta tuli yksi Messiaan, Jeesuksen esi\xc3\xa4ideist\xc3\xa4 Matt. 1:5. Sit\xc3\xa4 pidettiin suurena kunniana. My\xc3\xb6s monet h\xc3\xa4nen sukulaisensa s\xc3\xa4ilyiv\xc3\xa4t elossa. Paavali mainitsi h\xc3\xa4net uskonesimerkkin\xc3\xa4, jota kristittyjen tulisi j\xc3\xa4ljitell\xc3\xa4. Gibeonilaiset, jotka olivat kanaanilaisia, eiv\xc3\xa4t halunneet taistella Israelia vastaan vaan tekiv\xc3\xa4t rauhan Israelin kanssa ja s\xc3\xa4ilyiv\xc3\xa4t elossa . Kun Kanaanin muut heimot saivat tiet\xc3\xa4\xc3\xa4 t\xc3\xa4st\xc3\xa4, he l\xc3\xa4htiv\xc3\xa4t taistelemaan gibeonilaisia vastaan. Israel l\xc3\xa4hti puolustamaan gibeonilaisia ja Jumala my\xc3\xb6s puuttui asioiden kulkuun ja suojeli gibeonilaisia. T\xc3\xa4ll\xc3\xa4 tavoin t\xc3\xa4m\xc3\xa4 heimo pelastettiin tuholta._NEWLINE_Jumalalla oli samat normit my\xc3\xb6s israelilaisten suhteen ja h\xc3\xa4n ei suojellut heit\xc3\xa4 kun n\xc3\xa4m\xc3\xa4 rikkoivat h\xc3\xa4nen lakejaan. K\xc3\xa4rsiv\xc3\xa4llisesti Jumala antoi aikaa muutokseen, mutta kun sit\xc3\xa4 ei tapahtunut, h\xc3\xa4n ei en\xc3\xa4\xc3\xa4 suojellut Israelia. Assyrialaiset valloittivat Israelin pohjoisen valtakunnan ja my\xc3\xb6hemmin Babylon poltti Jerusalemin ja vei etel\xc3\xa4isen valtakunnan asukkaat vankeina maahansa. _NEWLINE_Kaiken kaikkeaan Vanhan testamentin kirjoittajat maalaavat Jumalasta l\xc3\xa4mpim\xc3\xa4n kuvan. Psalmista kertoi kuinka Jumala on armollinen, suosiollinen ja hidas vihastumaan. Daavid ymm\xc3\xa4rsi ettei Jumala vaadi ihmisilt\xc3\xa4 liikoja. Jesaja toi esille ett\xc3\xa4, Jumalan rakkaus meit\xc3\xa4 kohtaan on vahvempaa ja syvemp\xc3\xa4\xc3\xa4 kuin \xc3\xa4idin rakkaus lapseensa. Hesekiel paljasti ett\xc3\xa4 Jumala ei saa iloa kenenk\xc3\xa4\xc3\xa4n kuolemasta, ei edes jumalattoman henkil\xc3\xb6n. _NEWLINE_Kansanmurhien lis\xc3\xa4ksi huomiota ovat my\xc3\xb6hemmin her\xc3\xa4tt\xc3\xa4neet Jumalan monet ankarat lait, joita h\xc3\xa4n antaa Moosekselle. Jumalan Moosekselle antamiin lakeihin kuuluvat esimerkiksi k\xc3\xa4sky tappaa homoseksuaalisuuden harjoittajat sek\xc3\xa4 k\xc3\xa4sky kivitt\xc3\xa4\xc3\xa4 hengilt\xc3\xa4 tottelemattomat ja \xe2\x80\x9dkevytmieliset\xe2\x80\x9d lapset ja aviorikoksesta tavatut sek\xc3\xa4 erilaiset orjuutta koskevat s\xc3\xa4\xc3\xa4d\xc3\xb6kset, joissa esimerkiksi annetaan is\xc3\xa4nn\xc3\xa4lle lupa ly\xc3\xb6d\xc3\xa4 orjaansa, koska t\xc3\xa4m\xc3\xa4 on h\xc3\xa4nen omaisuuttaan.\n_START_SECTION_\nUusi Testamentti\n_START_PARAGRAPH_\nKostavan ja pitk\xc3\xa4vihaisen Vanhan testamentin Jumalan sijasta Uudessa testamentissa esiintyy Jeesuksen opetuksissa ja Jeesuksen (ihmiseksi tulleen Jumalan) teoissa armahtava ja ymm\xc3\xa4rt\xc3\xa4v\xc3\xa4inen Jumala. _NEWLINE_Johanneksen evankeliumissa kerrotaan, kuinka Jeesus asetetaan tilanteeseen, jossa h\xc3\xa4nelt\xc3\xa4 halutaan mielipide Vanhan testamentin m\xc3\xa4\xc3\xa4r\xc3\xa4ykseen aviorikoksesta, jonka mukaan molemmat avionrikkojat pit\xc3\xa4isi tappaa. Jeesus (\xe2\x80\xb3Jumala\xe2\x80\x9d) toimii Vanhan testamentin yksiselitteisen m\xc3\xa4\xc3\xa4r\xc3\xa4yksen vastaisesti ja vapauttaa naispuolisen avionrikkojan. _NEWLINE_Luukkaan evankeliumissa opetuslapset haluaisivat pyyt\xc3\xa4\xc3\xa4 Jumalaa tuhoamaan samarialaisen kyl\xc3\xa4n, koska kyl\xc3\xa4l\xc3\xa4iset olivat kielt\xc3\xa4ytyneet ottamasta vastaan Jerusalemiin matkalla ollutta seuruetta. Jeesus nuhtelee opetuslapsia siit\xc3\xa4, ett\xc3\xa4 opetuslapset eiv\xc3\xa4t olleet ymm\xc3\xa4rt\xc3\xa4neet Jeesuksen opetuksien perusideaa.\n_START_SECTION_\nSanan alkuper\xc3\xa4\n_START_PARAGRAPH_\nSuomen kielen sana jumala on ilmeisesti omaper\xc3\xa4inen suomalais-ugrilainen sana.'